Kerdas

Kerdas, gerduak, genuak atau kabau (nama saintifiknya ialah Archidendron bubalinum) merupakan sejenis spesies tumbuhan dari spesies Fabaceae.

Buahnya sering dijadikan sebagai ulam serta dimakan bersama nasi malah mengeluarkan bau yang agak kuat sama seperti petai atau jering.

Botani
Saiz pohon ini agak kecil hanya mencapai ketinggian sehingga 20 meter dengan panjang dahan sehingga 25 sentimeter. Ranting-ranting kecilnya berwarna merah keperangan terang dengan permukaan kelihatan bersisik. Dedaunnya berbentuk bujur mencekung dengan panjang 5.5-22 sm dan 2.5-10.5 sm lebar berpermukaan kesat seperti kertas pada tangkai daun 0.5-6 sm; daun mudanya pula berwarna ungu.

Bunganya mempunyai lima kelopak sekuntum berwarna putih dengan stamen sepanjang 9 mm. Lenggai buah yang dihasilkan berkulit nipis seperti jering tetapi agak keras liat mengandungi biji yang berulas-ulas antara 10mm-15mm. Warna isinya bergantung kepada ketuaan buah ini: biji yang sudah tua atau disimpan lama kehitaman, isinya yang masih muda atau baru dipetik bewarna kuning pucat (keputih-putihan).

Kegunaan

Kerdas dijadikan sebagai ulam bagi menambah selera makan. Baunya agak kuat hingga melekat pada bau nafas selepas memakan ulam ini. Kerdas ini boleh bertahan lama jika disimpan bersama kulitnya. Bagi penduduk luar bandar mereka sering mencari pokok kerdas yang tumbuh meliar di dalam hutan.

Rujukan

Pautan luar
 Profil spesies di Sistem Maklumat Biokepelbagaian Malaysia

Archidendron
Kerdas